KIRJALLINEN KYSYMYS E-1782/00 esittäjä(t): Eryl McNally (PSE) komissiolle. Euroopan energia-asioiden suunnitteluneuvosto.



Virallinen lehti nro 072 E , 06/03/2001 s. 0117 - 0118



KIRJALLINEN KYSYMYS E-1782/00 esittäjä(t): Eryl McNally (PSE) komissiolle (8. kesäkuuta 2000) Aihe: Euroopan energia-asioiden suunnitteluneuvosto Hiljattain perustettiin Euroopan energia-asioiden suunnitteluneuvosto (Council of European Energy Regulators). Sen tehtävänä on jakaa tietoja ja näkemyksiä Euroopan sähkö- ja kaasuteollisuuden kehittämiseksi. Olennaista on myös sen panos, kun keskustellaan - hintasyrjinnästä, - sähköisten turvallisuusrajojen määrittämisestä, - tehokkaasta energiataloudesta, energian säästämisestä, - uusiutuvien energialähteiden kehittämisestä, - palvelujen laadusta, - ylikansallisista yhtiöistä ja markkinavoimien keskittymisestä sekä - julkisiin palveluihin liittyvistä velvoitteista. Kaikki mainitut tekijät vaikuttavat kansalaisiin kuluttajina sekä työllisyyteen. Katsooko komissio, että Euroopan energia-asioiden suunnitteluneuvoston on aloitettava neuvottelut ammattiliittojen, ympäristö- ja kuluttaja-asioiden ja sekä muiden kansalaisjärjestöjen kanssa, tarkoituksena kehittää avoimia ja demokraattisia mekanismeja, jotka antaisivat neuvoston käyttöön näiden järjestöjen asiantuntemusta ja näkemyksiä? Uskooko komissio, että samanlaista vuoropuhelua on käytävä sääntelyelinten välillä myös kansallisella tasolla? Tukeeko komissio sitä, että mainittuun neuvostoon perustetaan neuvoa-antava komitea, jossa ovat mukana myös mainittujen järjestöjen edustajat? Loyola de Palacion komission puolesta antama vastaus (11. heinäkuuta 2000) 1. Euroopan energia-asioiden suunnitteluneuvosto (Council of European Energy Regulators) perustettiin luomaan riittävät puitteet kansallisten sääntelyelinten sisämarkkinoiden toiminnan kannalta oleelliselle työlle ja erityisesti edistämään tehokkaiden sähkö- ja kaasumarkkinoiden kehittymistä Euroopassa. Sen päätehtäviä ovat tietojen vaihtaminen ja jäsenten keskinäinen avustaminen. Euroopan energia-asiain suunnitteluneuvosto ottaa avoimesti vastaan tietoa kaikilta osapuolilta, lähinnä eurooppalaisilta järjestöryhmittymiltä, joihin arvoisa parlamentin jäsen viittaa, mutta myös teollisuudelta ja muilta tahoilta, jotka ovat kiinnostuneita sähkön ja kaasun sisämarkkinoista. Vaikka sääntelyelinten keskeisenä työnä on pääasiassa tariffien asettaminen ja lupien myöntäminen, sekä sääntelyelimet että komissio ovat nostaneet esiin myös palvelun laatuun liittyvät kysymykset. Sääntelyelimiltä ja muilta osapuolilta saamiensa tietojen perusteella komissio aikoo antaa sähkö- ja kaasualan ja myös kuljetussektorin julkisen palvelun tasoa koskevan tiedonannon. Parlamentin jäsenen kysymyksensä johdannossa mainitsemat muut kohdat ovat osa sääntelyelinten työtä, mikäli käsitellyt aiheet kuuluvat heidän toimivaltaansa. 2. Kansalliset sääntelyelimet järjestävät säännöllisesti kuulemiskierroksia niiden toimivaltaan kuuluvista asioista. Kaikki asiasta kiinnostuneet järjestöt voivat esittää mielipiteitään näissä kuulemistilaisuuksissa, ja on tärkeää, että kaikkien osapuolten mielipiteet tuodaan julki. 3. Komissio uskoo vahvasti, että hoitaakseen tehokkaasti velvollisuutensa sen täytyy varmistaa, että eri osapuolia kuullaan mahdollisimman laajasti. Euroopan energia-asioiden neuvoston on kuitenkin päätettävä, mikä on tehokkain ja sopivin tapa toteuttaa tämä osapuolten kuuleminen.